b'\n_START_ARTICLE_\nGabriel Tama\xc8\x99\n_START_SECTION_\nUra\n_START_PARAGRAPH_\nTama\xc8\x99 aloitti uransa romanialaisissa alasarjaseuroissa. Kes\xc3\xa4ll\xc3\xa4 2002 h\xc3\xa4n siirtyi Dinamo Bukarestiin, miss\xc3\xa4 h\xc3\xa4n pelasi 19 ottelua ja teki puolustajalle harvinaiset nelj\xc3\xa4 maalia. My\xc3\xb6hemmin Tama\xc8\x99 siirtyi turkkilaiseen suurseura Galatasarayyn, jossa h\xc3\xa4n pelasi 20 liigaottelua. _NEWLINE_Tammikuussa 2004 h\xc3\xa4n siirtyi ven\xc3\xa4l\xc3\xa4iseen Spartak Moskovaan, josta h\xc3\xa4net kuitenkin lainattiin entiseen seuraansa Dinamo Bukarestiin 18 kuukauden pituisella lainalla. H\xc3\xa4n palasi Spartakiin tammikuussa 2006. Kes\xc3\xa4ll\xc3\xa4 h\xc3\xa4net lainattiin j\xc3\xa4lleen, t\xc3\xa4ll\xc3\xa4 kertaa Celta de Vigoon kes\xc3\xa4ll\xc3\xa4 2006 kaudeksi 2006\xe2\x80\x932007. Seuraavaksi kaudeksi h\xc3\xa4n siirtyi ranskalaiseen AJ Auxerreen, mist\xc3\xa4 h\xc3\xa4net lainattiin vuoden kuluttua vuodeksi Dinamo Bukarestiin. _NEWLINE_Helmikuussa 2009 Tama\xc8\x99 m\xc3\xa4\xc3\xa4r\xc3\xa4ttiin reserveihin h\xc3\xa4nen juotuaan alkoholia harjoitusten aikana. Hein\xc3\xa4kuussa 2009 h\xc3\xa4n pidensi lainaansa Dinamo Bukarestiin yhdell\xc3\xa4 kaudella. Tammikuussa 2010 Tama\xc8\x99 siirtyi kesken lainasopimuksen Englannin Mestaruussarjassa pelaavaan West Bromwich Albioniin loppukauden mittaisella sopimuksella. H\xc3\xa4n teki lainallaan kaksi maalia joukkueen noustessa Englannin valioliigaan._NEWLINE_Toukokuussa 2010 Tama\xc8\x99 siirtyi pysyv\xc3\xa4ll\xc3\xa4 siirrolla West Bromwichiin. H\xc3\xa4n sai joukkueesta paikan avauskokoonpanossa ja pelasi vakuuttavasti saaden muilta seuroilta tarjouksia.\n_START_SECTION_\nMaajoukkueura\n_START_PARAGRAPH_\nTama\xc8\x99 on Romanian maajoukkueen vakionimi\xc3\xa4. H\xc3\xa4n pelasi my\xc3\xb6s alle 21-vuotiaiden maajoukkueessa. H\xc3\xa4n debytoi miesten maajoukkueessa helmikuussa 2003 Slovakiaa vastaan. Tama\xc8\x99 valittiin vuoden 2008 EM-kilpailuihin, jossa h\xc3\xa4n pelasi t\xc3\xa4ydet minuutit jokaisessa alkulohkon ottelussa. H\xc3\xa4n on pelannut kaikkiaan 67 maaottelua ja tehnyt niiss\xc3\xa4 kolme maalia.'